
B7‑0153/2009
Ψήφισμα του Ευρωπαϊκού Κοινοβουλίου σχετικά με σχετικά με την αποζημίωση επιβατών σε περίπτωση χρεοκοπίας αεροπορικών εταιρειών
Το Ευρωπαϊκό Κοινοβούλιο,
· έχοντας υπόψη την ερώτηση της 15ης Οκτωβρίου 2009 προς την Επιτροπή για την αποζημίωση των επιβατών σε περίπτωση χρεοκοπίας αεροπορικών εταιρειών (O-0089/09 – B7‑xxxx),

· έχοντας υπόψη την οδηγία του Συμβουλίου 90/314/ EΟΚ της 13ης Ιουνίου 1990 για τα οργανωμένα ταξίδια και τις οργανωμένες διακοπές και περιηγήσεις, 
· έχοντας υπόψη τον κανονισμό (EΚ) 2027/97 της 9ης Οκτωβρίου 1997 για την ευθύνη του αερομεταφορέα σε περίπτωση ατυχήματος,

· έχοντας υπόψη τον Κανονισμό (EΚ) 785/2004 της 21ης Απριλίου 2004 για τις απαιτήσεις ασφάλισης των αερομεταφορέων και των επιχειρήσεων εκμετάλλευσης αεροσκαφών,

· έχοντας υπόψη τον Κανονισμό (EΚ) 261/2004 της 11ης Φεβρουαρίου 2004 για τη θέσπιση κοινών κανόνων αποζημίωσης των επιβατών αεροπορικών μεταφορών σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του Κανονισμού (EΟΚ) Αριθ. 295/91, 

· έχοντας υπόψη τον Κανονισμό (EΚ) Αριθ. 1008/2008 της 24ης Σεπτεμβρίου 2008 για κοινούς κανόνες εκμετάλλευσης των αεροπορικών γραμμών στην Κοινότητα, 
· έχοντας υπόψη τα Άρθρα 115, παράγραφος 5 και 110, παράγραφος 2 του Κανονισμού του,
A. εκτιμώντας ότι η Οδηγία του Συμβουλίου 90/314/EΟΚ ρυθμίζει πτυχές της επιχειρηματικής δραστηριότητας για τα οργανωμένα ταξίδια και εξασφαλίζει την καταβολή της δέουσας αποζημίωσης και τον επαναπατρισμό των καταναλωτών σε περίπτωση χρεοκοπίας επιχειρήσεων οργανωμένων ταξιδίων, 
B. εκτιμώντας ότι ο Κανονισμός 2027/97 θεσπίζει τη φύση της ευθύνης των αερομεταφορέων σε περίπτωση ατυχημάτων και ρυθμίσεις για την καταβολή αποζημίωσης στους επιβάτες,

Γ.
εκτιμώντας ότι ο Κανονισμός 785/2004 σκιαγραφεί αυτές τις απαιτήσεις ασφάλισης που θα πρέπει να ικανοποιούν οι αερομεταφορείς και οι επιχειρήσεις εκμετάλλευσης αεροσκαφών ,
Δ.
εκτιμώντας ότι ο Κανονισμός 261/2004 θεσπίζει την καταβολή αποζημίωσης και την παροχή βοήθειας στους επιβάτες σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης ,
Ε.
εκτιμώντας ότι ο Κανονισμός 1008/2008 θεσπίζει αυστηρά χρηματοοικονομικά πρότυπα για τις επιχειρήσεις εκμετάλλευσης αεροσκαφών,
ΣΤ
.εκτιμώντας ότι κατά την τελευταία δεκαετία έχει αυξηθεί σημαντικά ο αριθμός των σχετικά χαμηλού κόστους αερομεταφορέων που μεταφέρουνε επιβάτες σε αναγνωρισμένους προορισμούς διακοπών, καθώς και ο αριθμός των επιβατών που μεταφέρουν,
Ζ.
εκτιμώντας ότι τα τελευταία εννέα έτη έχουν σημειωθεί 77 χρεοκοπίες στον τομέα των αερομεταφορών, με αποτέλεσμα, σε ορισμένες περιπτώσεις, πολλές χιλιάδες επιβάτες να αποκλείονται στον τόπο προορισμού τους και να μην μπορούν να χρησιμοποιήσουν το σκέλος του εισιτηρίου τους που αφορά την επιστροφή,

1.
Λαμβάνει υπόψη ότι η Επιτροπή έχει προβεί σε ευρύ κύκλο διαβουλεύσεων με ενδιαφερόμενους σχετικά με το θέμα της χρεοκοπίας αεροπορικών εταιρειών·

2.
Υπενθυμίζει ότι η Επιτροπή είχε αναλάβει να πραγματοποιήσει μελέτη μείζονος σημασίας για τα προβλήματα που προκύπτουν από χρεοκοπίες αεροπορικών εταιρειών, καθώς και για τις επιπτώσεις τους στους επιβάτες, και διαβίβασε τα σχετικά πορίσματά της στο Κοινοβούλιο τον Φεβρουάριο του 2009·
3.
Λαμβάνει υπόψη τα πορίσματα της εν λόγω μελέτης και το φάσμα επιλογών που εξετάζει·
4.
Υπενθυμίζει, εν προκειμένω, ότι υπάρχουν ορισμένες επιλογές, τις οποίες η Επιτροπή θα πρέπει να επιδιώξει για να ενισχύσει τη θέση των επιβατών σε περιπτώσεις χρεοκοπίας αεροπορικών εταιρειών, συμπεριλαμβανομένων της υποχρεωτικής απαίτησης ασφάλισης για τις αεροπορικές εταιρείες, προαιρετικής ρύθμισης ασφάλισης για επιβάτες που θα πρέπει να προτείνουν οι εταιρείες και της θέσπισης ταμείου εγγυήσεων·
5.
Σε περίπτωση που οι εθνικές ρυθμιστικές αρχές δεν συμμορφωθούν με αυτές τις απαιτήσεις το αργότερο την 1η Ιουλίου 2010, τότε καλεί την Επιτροπή να εξετάσει τη δυνατότητα νομοθετικής πρότασης η οποία θα αποσκοπεί αφενός στην εξασφάλιση αποζημίωσης για επιβάτες αεροπορικών εταιρειών που οδεύουν προς εκκαθάριση και αφετέρου στη θέσπιση οικονομικών και διοικητικών ρυθμίσεων, συμπεριλαμβανομένης της αρχής της αμοιβαίας ευθύνης επιβατών όλων των αεροπορικών εταιρειών που πετούν προς την ίδια κατεύθυνση με διαθέσιμες θέσεις, γεγονός που θα εξασφάλιζε τον επαναπατρισμό επιβατών που είναι αποκλεισμένοι σε ξένους αερολιμένες σε περίπτωση χρεοκοπίας αεροπορικής εταιρείας· ζητεί από την Επιτροπή να προτείνει, κατά την αναθεώρηση της Οδηγίας 90/314/ΕΟΚ για τα οργανωμένα ταξίδια, επέκταση για επιστροφή ή επαναχάραξη της τροχιάς πτήσης υπέρ των ενδιαφερόμενων επιβατών.·
6.
Καλεί την Επιτροπή να εξετάσει τη δυνατότητα επέκτασης αυτών των μέτρων σε εκείνες τις αεροπορικές εταιρείες που έχουν παύσει τη λειτουργία τους με αποτέλεσμα να προκαλούν στους επιβάτες προβλήματα παρόμοια με εκείνα που δημιουργούν οι εταιρείες εκείνες που οδεύουν προς χρεοκοπία·
7.
Καλεί την Επιτροπή να διερευνήσει τη δυνατότητα ταχείας ελευθέρωσης δεσμευμένων στο έδαφος αεροσκαφών από τις εθνικές ρυθμιστικές αρχές προκειμένου τα εν λόγω αεροσκάφη να μπορούν να χρησιμοποιηθούν για την επιστροφή των επιβατών στα σπίτια τους·
8.
Αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, καθώς και στα Κοινοβούλια και στις Κυβερνήσεις των κρατών μελών·

